Bodliak

**Bodliak** () je rod rastlín z podčeľade bodliakovaté (*Carduoideae*), ktorá je taxonomicky radená do čeľade astrovité (*Asteraceae*). Podľa súčasnej koncepcie je akceptovaných 92 druhov a ďalších 32 hybridov.  Významným znakom druhov rodu bodliak je jednoduchý (nitkovitý) chocholec na nažkách, ktorý slúži na rozširovanie vetrom. U pichliačov, ktoré sú bodliakom veľmi podobné, má chocholec štruktúru perovitú.

## Opis
Rod bodliak zastupuje jednoročné až trvalé rastliny, ktorých byle sú ostnato krídlaté, často rozkonárené a listnaté. Striedavé listy sú nedelené až perovito strihané a ostnato zubaté. Úbory sú jednotlivé alebo v metlovitých súkvetiach. Zákrov býva stlačene guľovitý až valcovitý, viacradový a  škridlicovitý. Listene sú na vrchole ostnaté. Kvety sú purpurovo ružové, zriedka biele, úzko rúrkovité a nerovnako päťcípe. Peľnice sú šípovité. Nažky sú 3 až 10 mm dlhé, holé, hladké s 5 až 10 rebrami. Chocholec je viacradový a štetinky sú na báze zrastené a jednoduché (nitkovité).

## Rozšírenie
Prirodzený areál rozšírenia tohto rodu zahŕňa mierne a subtropické oblasti Eurázie a severnú Afriku.

## Ekológia
Pôvodné druhy rodu pichliač sa u nás vyskytujú na mnohých biotopoch, medzi ktoré patria pasienky, krasové stepí, vlhké a lužné lesy, rúbaniská, horské kamenisté svahy, riečne údolia, človekom narušené miesta a obsadzujú stanovištia od nížin po horský vegetačný stupeň.

Do skupiny suchomilných druhov patrí predovšetkým: bodliak tŕnitý, ktorý je hojný na pasienkoch a rumoviskách na celom území, bodliak háčikatý, ktorého vnútorné zákrovné listene sú na konci ohnuté naspäť  a bodliak ovisnutý, s veľkými ovisnutými úbormi.

Vlhkomilné bodliaky  zastupujú: bodliak lopúchovitý, ktorý je v horských oblastiach roztrúsený na celom území a bodliak kučeravý, ktorého priama byľ je po celej dĺžke kučeravo krídlatá a hojný je najmä  v teplejších oblastiach, najmä na človekom narušených stanovištiach.

Ku karpatským endemitom sa radí: bodliak kopcový, ktorý obsadzuje stanovištia v krasových stepiach, bodliak sivý, ktorý obľubuje horské kamenité svahy a zarastené sutiny a bodliak laločnatolistý, s výskytom na skalnatých vápencových stráňach  v Malej a Veľkej Fatre, Belianskych Tatrách a v Pieninách.

## Druhy
### Druhy rastúce na Slovensku
V prirodzenom prostredí na Slovensku rastú tieto druhy bodliakov:
*bodliak háčikatý (*Carduus hamulosus*)
*bodliak háčikatý pravý (*Carduus hamulosus subsp. hamulosus*)
*bodliak kopcový (*Carduus collinus*)
*bodliak kopcový pravý (*Carduus collinus subsp. collinus*)
*bodliak kučeravý (*Carduus crispus*)
*bodliak kučeravý pravý (*Carduus crispus subsp. crispus*)
*bodliak laločnatolistý (*Carduus lobulatus*)
*bodliak lopúchovitý (*Carduus personata*)
*bodliak lopúchovitý pravý (*Carduus personata subsp. personata*)
*bodliak ovisnutý (*Carduus nutans*)
*bodliak ovisnutý pravý (*Carduus nutans subsp. nutans*)
*bodliak sivastý (*Carduus defloratus subsp. glaucus*, syn. *Carduus glaucinus*)
*bodliak tŕnitý (*Carduus acanthoides*)

### Zoznam druhov a hybridov
Podľa súčasnej koncepcie patria do rodu bodliak tieto druhy a hybridy:

**Hybridy**

## Referencie

## Iné projekty

Kategória:Flóra na Slovensku
Kategória:Medonosné rastliny
Kategória:Bodliakovaté